*****

ΚΑΝΟΝΙΣΜΟΣ (ΕΟΚ) αριθ. 1360/90 ΤΟΥ ΣΥΜΒΟΥΛΙΟΥ

της 7ης Μαΐου 1990

περί συστάσεως Ευρωπαϊκού Ιδρύματος Επαγγελματικής Εκπαίδευσης

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 235,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

τη γνώμη της Οικονομικής και Κοινωνικής Επιτροπής (3),

Εκτιμώντας:

ότι το Ευρωπαϊκό Συμβούλιο, κατά τη σύνοδο που πραγματοποιήθηκε στις 8 και 9 Δεκεμβρίου 1990 στο Στρασβούργο, ζήτησε από το Συμβούλιο να λάβει, στις αρχές του 1990, τις αναγκαίες αποφάσεις για τη σύσταση Ευρωπαϊκού Ιδρύματος Επαγγελματικής Εκπαίδευσης για την Κεντρική και Ανατολική Ευρώπη, κατόπιν προτάσεως της Επιτροπής·

ότι στις 18 Δεκεμβρίου 1989 το Συμβούλιο εξέδωσε τον κανονισμό (ΕΟΚ) αριθ. 3906/89 σχετικά με την οικονομική ενίσχυση υπέρ της Δημοκρατίας της Ουγγαρίας και της Λαϊκής Δημοκρατίας της Πολωνίας (4), με τον οποίο προβλέπεται η παροχή ενίσχυσης σε τομείς που αφορούν την επαγγελματική εκπαίδευση με σκοπό την υποστήριξη της διαδικασίας της οικονομικής και κοινωνικής μεταρρύθμισης στην Ουγγαρία και στην Πολωνία·

ότι το Συμβούλιο ενδέχεται να επεκτείνει εν συνεχεία την παροχή αυτής της ενίσχυσης και σε άλλες χώρες της Κεντρικής και Ανατολικής Ευρώπης με σχετική νομοθετική πράξη·

ότι η διαδικασία οικονομικής και κοινωνικής μεταρρύθμισης θα συμβάλει στην ανάπτυξη αμοιβαίως επωφελών οικονομικών και εμπορικών σχέσεων μεταξύ των χωρών της Κεντρικής και Ανατολικής Ευρώπης και της Κοινότητας· ότι η ανάπτυξη αυτή των σχέσεων θα συμβάλει επίσης στην αρμονική ανάπτυξη των οικονομικών δραστηριοτήτων εντός της Κοινότητας·

ότι το Ευρωπαϊκό Ίδρυμα Επαγγελματικής Εκπαίδευσης θα μπορούσε να συμβάλει σημαντικά στην αποτελεσματική παροχή βοήθειας για την επαγγελματική εκπαίδευση προς τις χώρες της Κεντρικής και Ανατολικής Ευρώπης που είναι επιλέξιμες για οικονομική ενίσχυση, με σκοπό την υποστήριξη της διαδικασίας της μεταρρύθμισης·

ότι, για να παράσχει τη συμβολή αυτή, το Ευρωπαϊκό Ίδρυμα Επαγγελματικής Εκπαίδευσης θα πρέπει να προσφύγει στην πείρα που έχει αποκτηθεί στην Κοινότητα στον τομέα της επαγγελματικής εκπαίδευσης κατά την εφαρμογή κοινής πολιτικής για την επαγγελματική εκπαίδευση και θεσμικά όργανα που έχουν σχέση με την επαγγελματική εκπαίδευση·

ότι υπάρχουν, στην Κοινότητα και σε τρίτες χώρες, συμπεριλαμβανομένων και των χωρών της Κεντρικής και Ανατολικής Ευρώπης, περιφερειακοί ή/και εθνικοί, δημόσιοι ή/και ιδιωτικοί φορείς που μπορεί να κληθούν να συνεργασθούν για την αποτελεσματική παροχή ενίσχυσης στον τομέα της επαγγελματικής εκπαίδευσης·

ότι το καθεστώς και η δομή του Ευρωπαϊκού Ιδρύματος Επαγγελματικής Εκπαίδευσης πρέπει να επιτρέπουν την ελαστική ανταπόκρισή του στις συγκεκριμένες και ξεχωριστές απαιτήσεις κάθε χώρας στην οποία πρέπει να χορηγηθεί βοήθεια και να επιτρέπουν να εκτελεί την αποστολή του σε στενή συνεργασία με τους υπάρχοντες σε εθνικό και διεθνές επίπεδο φορείς·

ότι το Ευρωπαϊκό Ίδρυμα Επαγγελματικής Εκπαίδευσης πρέπει να έχει νομική προσωπικότητα, ενώ παράλληλα θα διατηρεί στενές οργανικές σχέσεις με την Επιτροπή και θα σέβεται τις γενικές πολιτικές ευθύνες της Κοινότητας και των θεσμικών της οργάνων·

ότι το Ευρωπαϊκό Ίδρυμα Επαγγελματικής Εκπαίδευσης πρέπει να συνδέεται στενά με το Ευρωπαϊκό κέντρο για την ανάπτυξη της επαγγελματικής καταρτίσεως, (CEDEFOP) το Διευρωπαϊκό πρόγραμμα κινητικότητας για πανεπιστημιακές σπουδές (TEMPUS) και με τυχόν άλλα προγράμματα που θα θεσπιστούν από το Συμβούλιο για την παροχή ενίσχυσης στις χώρες της Κεντρικής και Ανατολικής Ευρώπης στον τομέα της επαγγελματικής εκπαίδευσης·

ότι στο Ευρωπαϊκό Ίδρυμα Επαγγελματικής Εκπαίδευσης θα πρέπει να είναι δυνατή η συμμετοχή τρίτων χωρών μη μελών της Κοινότητας, που συμμερίζονται με την Κοινότητα και τα κράτη μέλη της την υποχρέωση να παρέχουν ενίσχυση σε θέματα επαγγελματικής εκπαίδευσης προς την Κεντρική και Ανατολική Ευρώπη, με βάση διευθετήσεις που θα καθοριστούν σε συμβάσεις μεταξύ της Κοινότητας και αυτών των χωρών·

ότι η συνθήκη δεν προβλέπει για την σχετική δράση εξουσίες άλλες εκτός από τις εξουσίες του άρθρου 235,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στόχοι

Με τον παρόντα κανονισμό συνιστάται το Ευρωπαϊκό Ίδρυμα Επαγγελματικής Εκπαίδευσης, (καλούμενο στο εξής «το ίδρυμα») σκοπός του οποίου είναι να συμβάλει στην ανάπτυξη των συστημάτων επαγγελματικής εκπαίδευσης των χωρών της Κεντρικής και Ανατολικής Ευρώπης που είναι επιλέξιμες για οικονομική ενίσχυση από το Συμβούλιο βάσει του κανονισμού (ΕΟΚ) αριθ. 3906/89 ή άλλης μεταγενέστερης σχετικής νομοθετικής πράξης. Οι χώρες αυτές καλούνται στο εξής «οι επιλέξιμες χώρες».

Στόχος του ιδρύματος είναι κυρίως:

- η προώθηση της αποτελεσματικής συνεργασίας μεταξύ της Κοινότητας και των επιλέξιμων χωρών στον τομέα της επαγγελματικής εκπαίδευσης,

- η συμβολή στον συντονισμό της βοήθειας που χορηγείται από την Κοινότητα, τα κράτη μέλη της και τις τρίτες χωρες που αναφέρονται στο άρθρο 16.

Άρθρο 2

Πεδίο εφαρμογής

Οι εργασίες του ιδρύματος αφορούν τον τομέα της επαγγελματικής εκπαίδευσης και καλύπτουν την αρχική και συνεχή επαγγελματική εκπαίδευση νέων και ενηλίκων, περιλαμβανομένης ειδικότερα και της κατάρτισης διοικητικών στελεχών.

Άρθρο 3

Αρμοδιότητες

Για την επίτευξη των στόχων που αναφέρονται στο άρθρο 1, το ίδρυμα:

α) παρέχει βοήθεια για τον καθορισμό των σχετικών με την επαγγελματική εκπαίδευση αναγκών και προτεραιοτήτων, με την εφαρμογή μέτρων παροχής τεχνικής βοήθειας στον τομέα της επαγγελματικής εκπαίδευσης και με τη συνεργασία με τους αρμόδιους καθορισμένους οργανισμούς στις επιλέξιμες χώρες·

β) λειτουργεί ως γραφείο ανταλλαγής πληροφοριών, παρέχοντας στην Κοινότητα, τα κράτη μέλη και τις τρίτες χώρες που αναφέρονται στο άρθρο 16 καθώς και στις επιλέξιμες χώρες και κάθε άλλο ενδιαφερόμενο μέλος, στοιχεία σχετικά με τις ανειλημμένες πρωτοβουλίες και τις μελλοντικές ανάγκες στον τομέα της επαγγελματικής εκπαίδευσης, και παρέχει τα πλαίσια μέσα στα οποία διοχετεύονται οι προσφορές βοήθειας·

γ) βάσει των στοιχείων α) και β):

εξετάζει τις δυνατότητες κοινοπραξιών για την παροχή βοήθειας σε θέματα επαγγελματικής εκπαίδευσης, συμπεριλαμβανομένων προτύπων προγραμμάτων, τη συγκρότηση ειδικευμένων πολυεθνικών ομάδων για συγκεκριμένα προγράμματα και τον καθορισμό των δραστηριοτήτων που είναι δυνατόν να συγχρηματοδοτηθούν, και χρηματοδοτεί τον σχεδιασμό και την προετοιμασία αυτών των προγραμμάτων, η εφαρμογή των οποίων θα μπορεί να χρηματοδοτείται είτε με συνεισφορές μιας ή περισσοτέρων χωρών, είτε με συνεισφορές μιας ή περισσοτέρων χωρών και του ιδρύματος, είτε, σε εξαιρετικές περιπτώσεις, αποκλειστικά με πόρους του ιδρύματος·

δ) για δραστηριότητες και προγράμματα που χρηματοδοτούνται από το ίδρυμα: μεριμνά ώστε οι κατάλληλοι δημόσιοι ή/και ιδιωτικοί φορείς, που διαθέτουν αποδεδειγμένη εκπαιδευτική πείρα και την αναγκαία ειδική γνώση να σχεδιάζουν, να προετοιμάζουν, να εφαρμόζουν ή/και να διαχειρίζονται τα προγράμματα σε ελαστική και αποκεντρωμένη βάση·

ε) για προγράμματα που χρηματοδοτούνται ή συγχρηματοδοτούνται από το ίδρυμα: το διοικητικό συμβούλιο που αναφέρεται στο άρθρο 5 θεσπίζει διαδικασίες υποβολής προσφορών λαμβάνοντας πλήρως υπόψη τις διαδικασίες που έχουν θεσπιστεί στα πλαίσια του κανονισμού (ΕΟΚ) αριθ. 3906/89 και ειδικότερα του άρθρου 7, ή που θα θεσπιστούν σε σχετική μεταγενέστερη σχετική νομοθετική πράξη·

στ) συμμετέχει, σε συνεργασία με την Επιτροπή, στην παρακολούθηση και την αξιολόγηση της συνολικής αποτελεσματικότητας της παρεχόμενης βοήθειας σε θέματα επαγγελματικής εκπαίδευσης στις επιλέξιμες χώρες·

ζ) διαδίδει τις πληροφορίες και προωθεί τις ανταλλαγές εμπειριών, με δημοσιεύσεις συναντήσεις, ή με κάθε άλλο κατάλληλο τρόπο·

η) στα γενικά πλαίσια αυτού του κανονισμού, εκτελεί οποιαδήποτε άλλα καθήκοντα συμφωνηθούν μεταξύ του διοικητικού συμβουλίου και της Επιτροπής.

Άρθρο 4

Γενικές διατάξεις

1. Το ίδρυμα έχει νομική προσωπικότητα. Απολαύει σε κάθε κράτος μέλος της ευρύτερης δυνατής νομικής ικανότητας που αναγνωρίζεται από τις εθνικές νομοθεσίες στα νομικά πρόσωπα: μπορεί ιδίως να αποκτά ή να διαθέτει κινητή και ακίνητη περιουσία και να παρίσταται ενώπιον δικαστηρίου. Δεν έχει κερδοσκοπικό χαρακτήρα.

Το ίδρυμα επιδιώκει συνεργασία και άλλων κοινοτικών οργανισμών, και ιδίως του CEDEFOP.

2. Οι αντιπρόσωποι των κοινοτικών εταίρων σε ευρωπαϊκό επίπεδο, που συμμετέχουν ήδη στο έργο των κοινοτικών οργάνων και οι διεθνείς οργανισμοί που αναπτύσσουν δραστηριότητες στον τομέα της επαγγελματικής εκπαίδευσης, μπορούν να συμμετέχουν στο έργο του ιδρύματος, συγκεκριμένα όπως ορίζεται στα άρθρα 5 παράγραφοι 8 και 6 παράγραφοι 1 και 2.

Άρθρο 5

Διοικητικό συμβούλιο

1. Το ίδρυμα διαθέτει διοικητικό συμβούλιο, το οποίο αποτελείται από έναν αντιπρόσωπο ανά κράτος μέλος και δύο αντιπροσώπους της Επιτροπής.

Κάθε μέλος του διοικητικού συμβουλίου μπορεί να εκπροσωπείται ή να συνοδεύεται από έναν αναπληρωτή αντιπρόσωπο. Όταν συνοδεύει ένα κράτος μέλος, ο αναπληρωτής αντιπρόσωπος δεν έχει δικαίωμα ψήφου. 2. Οι αντιπρόσωποι των κρατών μελών διορίζονται από τα οικεία κράτη μέλη.

Η Επιτροπή διορίζει τα μέλη που την εκπροσωπούν.

3. Η θητεία των αντιπροσώπων είναι τριετής και ανανεώσιμη.

4. Την προεδρία του διοικητικού συμβουλίου ασκεί ένας από τους αντιπροσώπους της Επιτροπής. Ο Πρόεδρος δεν έχει δικαίωμα ψήφου.

Το διοικητικό συμβούλιο θεσπίζει τον εσωτερικό κανονισμό.

Κάθε μέλος του διοικητικού συμβουλίου έχει μία ψήφο.

Οι αποφάσεις του διοικητικού συμβουλίου λαμβάνονται με πλειοψηφία δύο τρίτων των μελών του Συμβουλίου, εκτός από την περίπτωση της παραγράφου 5.

5. Το διοικητικό συμβούλιο καθορίζει, με ομόφωνη απόφαση των μελών του, το γλωσσικό καθεστώς του ιδρύματος, λαμβάνοντας υπόψη την ανάγκη να εξασφαλίζεται η πρόσβαση και η συμμετοχή όλων των ενδιαφερόμενων μερών στις εργασίες του ιδρύματος.

6. Ο Πρόεδρος συγκαλεί το διοικητικό συμβούλιο τουλάχιστον δύο φορές το χρόνο, και κατόπιν αιτήσεως τουλάχιστον της απλής πλειοψηφίας των μελών του Συμβουλίου.

Ο Πρόεδρος είναι υπεύθυνος για την ενημέρωση του διοικητικού συμβουλίου σχετικά με κάθε κοινοτική δραστηριότητα που αφορά το έργο του ιδρύματος και σχετικά με τους στόχους που θα πρέπει να επιτύχει το ίδρυμα κατά το επόμενο έτος.

7. Με βάση σχέδιο που υποβάλλει ο διευθυντής του ιδρύματος και με δυνατότητα μεταφοράς για μια τριετία, το διοικητικό συμβούλιο εγκρίνει το αργότερο στις 30 Νοεμβρίου κάθε έτους, το ετήσιο πρόγραμμα εργασίας του ιδρύματος για το επόμενο έτος και μετά από διαβούλευση με την Επιτροπή.

Οι δράσεις που περιέχονται στο ετήσιο πρόγραμμα εργασίας συνοδεύεται από προϋπολογισμό του ύψους των αναγκαίων δαπανών.

8. Το διοικητικό συμβούλιο εγκρίνει, όποτε συντρέχει λόγος και για κάθε περίπτωση χωριστά, τη συγκρότηση ad hoc ομάδων εργασίας στις οποίες μετέχουν όλες οι χώρες ή οι οργανισμοί που συμβάλλουν στη χρηματοδότηση των διαφόρων προγραμμάτων καθώς και άλλοι ενδιαφερόμενοι, συμπεριλαμβανομένων, εάν χρειαστεί, των εκπροσώπων των κοινοτικών εταίρων.

9. Το διοικητικό συμβούλιο υποβάλλει στην Επιτροπή το αργότερο στις 31 Μαρτίου κάθε έτους, σχέδιο ετήσια έκθεσης σχετικά με τις δραστηριότητες του ιδρύματος κατά το προηγούμενο έτος και τη χρηματοδότησή τους.

Η Επιτροπή εγκρίνει την ετήσια έκθεση και την υποβάλλει στο Ευρωπαϊκό Κοινοβούλιο, στην Οικονομική και Κοινωνική Επιτροπή και στα κράτη μέλη.

Η Επιτροπή διαβιβάζει επίσης την έκθεση αυτή, προς ενημέρωση, στις επιλέξιμες χώρες.

Άρθρο 6

Συμβουλευτικό σώμα

1. Το ίδρυμα διαθέτει ένα συμβουλευτικό σώμα που διορίζεται από το διοικητικό συμβούλιο.

Τα μέλη του συμβουλευτικού σώματος επιλέγονται μεταξύ εμπειρογνωμόνων απο το χώρο της επαγγελματικής εκπαίδευσης ή άλλους χώρους τους οποίους αφορά το έργο του ιδρύματος, λαμβανομένης υπόψη της ανάγκης να διασφαλίζεται η παρουσία εκπροσώπων των κοινωνικών εταίρων, των διεθνών οργανισμών που μετέχουν ενεργά στην παροχή βοήθειας στον τομέα της επαγγελματικής εκπαίδευσης, και των επιλέξιμων χωρών.

Από κάθε κράτος μέλος, από κάθε επιλέξιμη χώρα και από τους κοινωνικούς εταίρους σε ευρωπαϊκό επίπεδο διορίζονται δύο εμπειρογνώμονες.

2. Το διοικητικό συμβούλιο συγκεντρώνει προτάσεις διορισμού από:

- καθένα από τα κράτη μέλη,

- καθεμία από τις επιλέξιμες χώρες,

- τους κοινωνικούς εταίρους σε ευρωπαϊκό επίπεδο οι οποίοι εργάζονται ήδη στα πλαίσια των θεσμικών οργάνων της Κοινότητας και

- τους αρμόδιους διεθνείς οργανισμούς.

3. Η διάρκεια της θητείας των μελών του συμβουλευτικού σώματος, είναι κατ' αρχήν τριετής και υπόκειται σε τακτική αναθεώρηση από το διοικητικό συμβούλιο.

4. Έργο του συμβουλευτικού σώματος είναι να διατυπώνει γνώμες προς το διοικητικό συμβούλιο, είτε κατόπιν αιτήσεως του τελευταίου είτε με δική του πρωτοβουλία σχετικά με το ετήσιο πρόγραμμα εργασίας του ιδρύματος, που αναφέρεται στο άρθρο 5 παράγραφος 7.

Όλες οι γνώμες ανακοινώνονται στο διοικητικό συμβούλιο.

5. Ο διευθυντής του ιδρύματος προεδρεύει του συμβουλευτικού σώματος.

Το συμβουλευτικό σώμα συντάσσει τον εσωτερικό κανονισμό, τον οποίο εγκρίνει το διοικητικό συμβούλιο.

6. Το συμβουλευτικό σώμα συγκαλείται από τον πρόεδρό του.

Συνεδριάζει τουλάχιστον δύο φορές το χρόνο.

Άρθρο 7

Ο διευθυντής

1. Ο διευθυντής του ιδρύματος διορίζεται από το διοικητικό συμβούλιο με πρόταση της Επιτροπής, για πενταετή θητεία η οποία είναι ανανεώσιμη.

Ο διευθυντής είναι υπεύθυνος για:

- για την προετοιμασία και την οργάνωση των εργασιών του διοικητικού συμβουλίου, των ad hoc ομάδων εργασίας που συγκαλούνται από το διοικητικό συμβούλιο και, ειδικότερα, για την κατάρτιση του ετήσιου προγράμματος εργασίας του ιδρύματος,

- για την τρέχουσα διοίκηση του ιδρύματος,

- για την κατάρτιση της κατάστασης των εσόδων και των εξόδων και την εκτέλεση του προϋπολογισμού του ιδρύματος,

- για την εκπόνηση και δημοσίευση των εκθέσεων που προβλέπονται στον παρόντα κανονισμό,

- για όλα τα θέματα προσωπικού,

- για την εκπλήρωση των καθηκόντων που αναφέρονται στο άρθρο 3. 2. Ο διευθυντής λογοδοτεί στο διοικητικό συμβούλιο για τις δραστηριότητές του και παρίσταται σε όλες τις συνεδριάσεις του.

3. Ο διευθυντής είναι ο νόμιμος εκπρόσωπος του ιδρύματος.

Άρθρο 8

Σχέσεις με άλλες κοινοτικές δράσεις

Η Επιτροπή, σε συνεργασία με το διοικητικό συμβούλιο και, κατά περίπτωση, σύμφωνα με τη διαδικασία του άρθρου 9 του κανονισμού (ΕΟΚ) αριθ. 3906/89, διασφαλίζει τη συνοχή και, όπου κρίνεται αναγκαίο, τη συμπληρωματικότητα μεταξύ των εργασιών του ιδρύματος και άλλων ενεργειών σε κοινοτικό επίπεδο, τόσο στο εσωτερικό της Κοινότητας, όσο και κατά την παροχή βοήθειας προς τις επιλέξιμες χώρες, δίδοντας ιδιαίτερη έμφαση στις ενέργειες που περιλαμβάνονται στο παράρτημα TEMPUS.

Άρθρο 9

Περιεχόμενο του προϋπολογισμού

1. Καταρτίζονται προβλέψεις όλων των εσόδων και εξόδων του ιδρύματος για κάθε οικονομικό έτος και εγγράφονται στον προϋπολογισμό του ιδρύματος, ο οποίος περιλαμβάνει και οργανόγραμμα, κάθε οικονομικό έτος δε αντιστοιχεί με το ημερολογιακό έτος.

2. Τα έσοδα και τα έξοδα του προϋπολογισμού του ιδρύματος πρέπει να ισοσκελίζονται.

3. Τα έσοδα του ιδρύματος περιλαμβάνουν, πέραν άλλων τυχόν εσόδων, επιχορήγηση από το γενικό προϋπολογισμό των Ευρωπαϊκών Κοινοτήτων, πληρωμές που πραγματοποιούνται ως αμοιβή για παρασχεθείσες υπηρεσίες καθώς και πόρους από άλλες πηγές.

4. Ο προϋπολογισμός περιλαμβάνει επίσης ανάλυση των οιωνδήποτε πιστώσεων που διατίθενται από τις ίδιες τις επιλέξιμες χώρες για τα προγράμματα τα οποία ενισχύει οικονομικά το ίδρυμα.

Άρθρο 10

Διαδικασία του προϋπολογισμού

1. Ο διευθυντής καταρτίζει και υποβάλλει κάθε χρόνο στο διοικητικό συμβούλιο σχέδιο προϋπολογισμού του ιδρύματος που καλύπτει τις τρέχουσες δαπάνες και σχέδιο προγράμματος λειτουργίας του επόμενου οικονομικού έτους.

2. Το διοικητικό συμβούλιο εγκρίνει, το αργότερο στις 15 Φεβρουαρίου, το σχέδιο προϋπολογισμού του ιδρύματος και το υποβάλλει στην Επιτροπή.

3. Η Επιτροπή αξιολογεί το σχέδιο προϋπολογισμού του ιδρύματος όσον αφορά τις προτεραιότητες της επαγγελματικής εκπαίδευσης στις επιλέξιμες χώρες και τις συνολικές δημοσιονομικές κατευθύνσεις για την οικονομική ενίσχυση προς τις χώρες αυτές.

Καθορίζει, επ' αυτής της βάσεως και εντός των προτεινόμενων ορίων του συνολικού ποσού που διατίθεται για οικονομική ενίσχυση προς τις χώρες της Κεντρικής και Ανατολικής Ευρώπης, την ετήσια συνεισφορά στον προϋπολογισμό του ιδρύματος, η οποία εγγράφεται στο προσχέδιο του γενικού προϋπολογισμού των Ευρωπαϊκών Κοινοτήτων.

4. Στην αρχή κάθε οικονομικού έτους, το διοικητικό συμβούλιο, κατόπιν γνωμοδοτήσεως της Επιτροπής, εγκρίνει τον προϋπολογισμό του ιδρύματος, προσαρμόζοντάς τον ανάλογα με τις διάφορες συνεισφορές που χορηγούνται στο ίδρυμα και με τους άλλους πόρους του.

Άρθρο 11

Εκτέλεση και έλεγχος του προϋπολογισμού

1. Ο διευθυντής είναι αρμόδιος για την εκτέλεση του προϋπολογισμού του ιδρύματος.

2. Ο έλεγχος της ανάληψης και της πληρωμής όλων των δαπανών καθώς και η καταχώρηση και είσπραξη όλων των εσόδων του ιδρύματος πραγματοποιείται από τον δημοσιονομικό ελεγκτή, τον οποίο ορίζει το διοικητικό συμβούλιο κατόπιν προτάσεως της Επιτροπής.

3. Το αργότερο στις 31 Μαρτίου κάθε χρόνου, ο διευθυντής υποβάλλει στην Επιτροπή, στο διοικητικό συμβούλιο και στο ελεγκτικό συνέδριο ανάλυση των λογαριασμών του συνόλου των εσόδων και εξόδων του προηγούμενου οικονομικού έτους.

Το Ελεγκτικό Συνέδριο εξετάζει τους λογαριασμούς αυτούς σύμφωνα με το άρθρο 206 Α της συνθήκης ΕΟΚ.

4. Το διοικητικό συμβούλιο απαλλάσσει το διευθυντή ως προς την εκτέλεση του προϋπολογισμού.

Άρθρο 12

Δημοσιονομικοί κανόνες

Το διοικητικό συμβούλιο, αφού ζητήσει τη γνώμη της Επιτροπής και του Ελεγκτικού Συνεδρίου, θεσπίζει λεπτομερείς δημοσιονομικούς κανόνες, καθορίζοντας ιδίως τις διαδικασίες για την κατάρτιση και την εκτέλεση του προϋπολογισμού του ιδρύματος.

Άρθρο 13

Προνόμια και ασυλίες

Το πρωτόκολλο των προνομίων και ασυλιών των Ευρωπαϊκών Κοινοτήτων εφαρμόζεται στο ίδρυμα.

Άρθρο 14

Κανονισμός υπηρεσιακής κατάστασης του προσωπικού

Οι κανόνες και οι κανονισμοί που διέπουν το βάσει του καταστατικού προσωπικό του ιδρύματος, συμπεριλαμβανομένου και του διευθυντή, είναι ανάλογοι με εκείνους που καθορίζει ο κανονισμός (ΕΚΑΧ, ΕΟΚ, Ευρατόμ) αριθ. 1859/76 του Συμβουλίου της 29ης Ιουνίου 1976 περί καθορισμού των όρων απασχόλησης του προσωπικού του Ευρωπαϊκού Κέντρου για την Ανάπτυξη της Επαγγελματικής Εκπαίδευσης (1) και θα περιληφθούν σε χωριστό κανονισμό που θα εκδοθεί από το Συμβούλιο κατόπιν προτάσεως της Επιτροπής.

Άρθρο 15

Ευθύνη

1. Η εκ συμβάσεως ευθύνη του ιδρύματος διέπεται από το δίκαιο που εφαρμόζεται στην σχετική σύμβαση.

2. Στο πεδίο της εξωσυμβατικής ευθύνης, το ίδρυμα υποχρεούται, σύμφωνα με τις γενικές αρχές του δικαίου που είναι κοινές στα δίκαια των κρατών μελών, να αποκαθιστά την ζημία που προξενείται από το ίδρυμα ή από τους υπαλλήλους του κατά την εκτέλεση των καθηκόντων τους.

Το Δικαστήριο είναι αρμόδιο για κάθε διαφορά που ανακύπτει όσον αφορά τις αποζημιώσεις.

3. Η προσωπική ευθύνη των υπαλλήλων έναντι του ιδρύματος ρυθμίζεται από τις σχετικές διατάξεις του καθεστώτος που διέπει το προσωπικό του ιδρύματος.

Άρθρο 16

Συμμετοχή τρίτων χωρών

1. Στο ίδρυμα μπορούν να συμμετέχουν χώρες μη μέλη της Ευρωπαϊκής Κοινότητας, οι οποίες έχουν αναλάβει από κοινού με την Κοινότητα και τα κράτη μέλη την υποχρέωση παροχής ενίσχυσης στην Κεντρική και Ανατολική Ευρώπη στον τομέα της επαγγελματικής εκπαίδευσης, μετά από διευθετήσεις που θα καθοριστούν σε συμφωνίες μεταξύ της Κοινότητας και των χωρών αυτών, σύμφωνα με τη διαδικασία που προβλέπεται στο άρθρο 228 της συνθήκης ΕΟΚ.

Στις συμφωνίες θα καθορίζονται, μεταξύ άλλων, η φύση, ο βαθμός και οι λεπτομερείς κανόνες της συμμετοχής αυτών των χωρών στο έργο του ιδρύματος και θα περιλαμβάνονται διατάξεις σχετικά με την οικονομική συνεισφορά και το προσωπικό.

2. Το διοικητικό συμβούλιο μπορεί να αποφασίζει, κατά περίπτωση, τη συμμετοχή αυτών των χωρών στις ad hoc ομάδες εργασίας που προβλέπονται στο άρθρο 5 παράγραφος 8, χωρίς να απαιτείται συμφωνία.

Άρθρο 17

Διαδικασία παρακολούθησης και εκτιμήσεως

Η Επιτροπή, έπειτα από διαβούλευση με το διοικητικό συμβούλιο, καθιερώνει διαδικασία παρακολούθησης και εκτίμησης της εμπειρίας που αποκτάται στα πλαίσια των εργασιών του ιδρύματος.

Η Επιτροπή ανακοινώνει τα πρώτα αποτελέσματα της ως άνω διαδικασίας σε έκθεση, η οποία υποβάλλεται στο Ευρωπαϊκό Κοινοβούλιο, το Συμβούλιο και την Οικονομική και Κοινωνική Επιτροπή προ της 31ης Δεκεμβρίου 1992.

Άρθρο 18

Μετά από πρόταση της Επιτροπής, το Συμβούλιο επανεξετάζει τον παρόντα κανονισμό εντός πενταετίας από την έναρξη ισχύος του.

Άρθρο 19

Ο παρών κανονισμός αρχίζει να ισχύει την επομένη της αποφάσεως των αρμοδίων αρχών περί καθορισμού της έδρας του ιδρύματος (1).

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 7 Μαΐου 1990.

Για το Συμβούλιο

Ο Πρόεδρος

G. COLLINS

(1) ΕΕ αριθ. C 86 της 4. 4. 1990, σ. 12.

(2) ΕΕ αριθ. C 113 της 7. 5. 1990.

(3) Γνώμη που διατυπώθηκε στις 25 Απριλίου 1990 (δεν έχει ακόμη δημοσιευθεί στην Επίσημη Εφημερίδα).

(4) ΕΕ αριθ. L 375 της 23. 12. 1989, σ. 11.

(1) ΕΕ αριθ. L 214 της 6. 8. 1976, σ. 1.

(1) Η ημερομηνία ενάρξεως ισχύος του παρόντος κανονισμού δημοσιεύεται στην Επίσημη Εφημερίδα των Ευρωπαϊκών Κοινοτήτων.